丙子重陽日有感
作者：王炎
朝代：宋

paragraphs: 南山木葉赤，北山木葉黄。
秋色日夜變，白露將爲霜。
玄鳥去已久，候雁方南翔。
携壺登高侶，滿手萸菊香。
佳節不可負，而我病在床。
人老自多病，何爲苦悲傷。
去年重陽日，貴孫在我旁。
知我愛敬客，拱立傳壺觴。
十五未冠巾，總角頎而長。
望其有成立，門戶生輝光。
前樓千卷書，可以識義方。
南畝千斛穀，可以充積倉。
一旦捨我去，冰炭交中腸。
萬物皆有盡，死生理之常。
修短百年間，何必論彭殤。
豈不自開釋，念之終難忘。
長歌意無盡，歌罷還凄凉。
悲風扣林木，爲我號清商。